钦定古今图书集成/明伦汇编/氏族典/第376卷 > 董其昌
## 钦定古今图书集成/明伦汇编/氏族典/第376卷 > 董其昌

按《明外史董其昌传》：“其昌字元宰，松江华亭人。父汉
儒，有学行。其昌初就塾，比夜，父从枕上授经，悉能诵记。举万历十七年进士，改庶吉士。侍郎田一儁以教
习卒官。其昌请假，走数千里，护其丧归葬还，受编修。
皇长子出阁，充讲官。出为湖广副使，督湖广学政，谢
事归。光宗立，召为太常少卿，掌国子司业事。天启二”
年，擢本寺正卿，兼侍读学士。时修《神宗实录》，命往南
方采辑先朝章疏及遗事。其昌广搜博征，录成三百
本。又采留中之疏切于国本、藩封、人才、风俗、河渠、食
货、吏治、边防者，别为四十卷。仿《史赞》之例，每篇系以
笔断。书成表进。有诏褒美，宣付史馆。明年秋，擢礼部
右侍郎，协理詹事府事。寻转左侍郎。五年正月拜南
京礼部尚书，请告归。崇祯四年起故官，掌詹事府事。
居三年，乞休。诏加太子太保致仕。又二年卒，年八十
有二。赠太子太傅。福王时，谥“文敏。”其昌天才俊逸，少
负重名，善书画，人拟之米芾、赵孟𫖯云。